ET Euroopa Liidu Teataja C 222/5

Komisjoni teatis Euroopa Ühenduse ja Mauritaania Islamivabariigi vahelise kalandusalase partnerluslepingu ja selle protokolli (millega määratakse kindlaks kõnealuses lepingus sätestatud kalapüügivõimalused ja rahaline toetus) kohaselt asutatud Euroopa Liidu ja Mauritaania Islamivabariigi ühiskomitee poolt võetud meetmete kohta

2013/C 222/04

Euroopa Ühenduse ja Mauritaania Islamivabariigi vahelise kalandusalase partnerluslepingu (1) uut protokolli kohaldatakse ajutiselt alates selle allkirjastamise kuupäevast 16. detsembrist 2012. Protokolli kohaldatakse kahe aasta jooksul alates kõnealusest kuupäevast (2).

Kalandusalase partnerluslepingu artikli 10 kohase Euroopa Liidu ja Mauritaania Islamivabariigi ühiskomitee kohtumine toimus Pariisis 19. ja 20. veebruaril 2013. Vastavalt protokolli artiklile 4 võib ühiskomitee raames võtta meetmeid kalapüügivõimaluste läbivaatamise ja rahalise toetuse kohandamise kohta.

Toetudes kalandusalase partnerluslepingu artiklile 10 ja kõnealuse lepingu protokolli artiklile 4 on lepinguosalised jõudnud kokkuleppele teatavate meetmete osas, mis käsitlevad protokolli ja selle lisade kohaldamist. Kuna kõnealused meetmed, mida on kirjeldatud ühiskomitee koosoleku protokollis, puudutavad kalapüügiliikidega 2 ja 3 seotud muudatusi, arutati meetmeid hilisema kirjavahetuse raames.

Läbipaistvuse tagamiseks on otstarbekas, et ühiskomitee otsused oleksid kättesaadavad kõikidele huvitatud isikutele ja oleksid avaldatud Euroopa Liidu Teatajas. Lisaks on esitatud nõukogu määruse ettepanek, milles käsitletakse kalapüügivõimaluste ümberjaotamist kalapüügiliikide 6 ja 5 vahel ning millega muudetakse nõukogu määrust (EL) nr 1259/2012.

Alates 20. veebruarist 2013 kohaldatakse alljärgnevaid meetmeid.

I. Püügiliik 1: vähilaadsete (v.a langustid ja krabid) püüdmiseks ettenähtud laevad

1. Kaaspüük on lubatud kuni 4 % ulatuses peajalgsete puhul, 15 % ulatuses kalade puhul ja 10 % ulatuses krabide puhul. Kaaspüük märgitakse sõnaselgelt püügipäevikusse.

2. Esimese lõikega lubatud kaaspüügi suhtes kehtib natuuras makstav tasu 2 % kalade (kõik liigid segamini) kaaspüügist.

3. Selliste laevade arvu, millel on lubatud samaaegselt kala püüda laiuskraadist 19°00′00″ N lõunasse jääva madalaima veetaseme märgist kehtestatud 6 meremiili joonest lääne pool, suurendatakse 10-lt 12-le teabelehtede jaoks, mis hõlmavad protokollis seda püügiliiki (3).

II. Püügiliik 2: senegali merluusi püügi traalerid (mitte külmutustraalerid) ja põhjaõngejadalaevad

1. Kalastusvöönd asub — lõuna pool laiuskraadist 19°15′60″ N kuni laiuskraadini 17°50′00″ N, lääne pool 18 meremiili joonest, mõõdetuna madalaima veetaseme märgist; — lõuna pool laiuskraadist 17°50′00″ N, lääne pool 12 meremiili joonest, mõõdetuna madalaima veetaseme märgist.

2. Peajalgsete bioloogilise taastumise ajal asub kalastusvöönd — lõuna pool laiuskraadist 19°15′60″ N (Cap Timiris) ja kuni laiuskraadini 17°50′00″ N (Nouakchott), püük on keelatud alates 18 meremiili joonest, mõõdetuna madalaima veetaseme märgist; — lõuna pool laiuskraadist 17°50′00″ N (Nouakchott) on püük keelatud alates 12 meremiili joonest, mõõdetuna madalaima veetaseme märgist.

III. Püügiliik 3: põhjalähedaste kalade (v.a senegali merluus) püügiks ette nähtud laevad, mis kasutavad muid püügivahendeid kui traalnoot

1. Kalastusvööndit laiendatakse lõuna poole laiuskraadist 19°21′00″ N alates 3 meremiili joonest, mõõdetuna madalaima veetaseme märgist.

2. Peajalgsete bioloogilise taastumise ajal jääb kalastusvöönd lõuna poole laiuskraadi 19°15′60″ N (Cap Timiris), püük on keelatud alates 3 meremiili joonest, mõõdetuna madalaima veetaseme märgist.

IV. Püügiliik 4: krabid

Kalastusvöönd asub lõuna pool laiuskraadist 17°50′00″ N ja lääne pool 12 meremiili joonest, mõõdetuna madalaima veetaseme märgist.

V. Püügiliik 5: tuunipüügiseinerid ja kalapüügiliik 6: tuunipüügi ritvõngelaevad ja triivõngejadaga kalalaevad (4)

Kolm tuunipüügi ritvõngelaevade litsentsi kantakse püügiliigilt 6 üle püügiliigile 5. Sellest tulenevalt on lubatud laevade arv püügiliigi 5 puhul 25 tuunipüügiseinerit ja püügiliigi 6 puhul 19 tuunipüügi ritvõngelaeva ja triivõngejadaga laeva.

VI. Püügiliik 7: pelaagilisi traalnootasid kasutavad külmutustraalerid

Selleks et hõlbustada juurdepääsu kanjonile, kaitstes samal merepõhja kuni 100 meetri sügavusel, laiendatakse kalastusvööndit lõuna poole laiuskraadist 17°50′00″ N, Toumbos’i sooaladel (Marais de Toumbos) ja Senegali jõe suudmealal, 15 meremiilini mõõdetuna madalaima veetaseme märgist.

(1) ELT L 343, 8.12.2006, lk 4.

(2) ELT L 361, 31.12.2012, lk 10.

(3) Protokolli teabelehed, püügiliik 1, punkt 6 „Kalapüügivõimalused/tasud”, kolmas rida „Tasud”, kolmas lõik.

(4) Sätteid kohaldatakse eeldusel, et võetakse vastu nõukogu määrus, millega muudetakse määrust (EL) nr 1259/2012.